Ezt találták szexinek a pasik a '70-es években! - Szépség és divat | Femina
Ezt találták szexinek a pasik a '70-es években!
Mutatjuk a Kádár-korszak divatos darabjait
Már 40 éve is voltak olyan darabok, amelyeken megakadt a férfiszem.
Míg a '60-as évek eleje a molett nőknek kedvezett a bő, ingruhás, nadrágszoknyás divattal, addig az évtized vége a merészebbek számára nyitott új lehetőségeket. Ekkor vált divatossá a miniszoknya és a nadrágkosztüm, melyek ezt követően évtizedekig népszerűek maradtak. A nadrágkosztüm ugyan mára sokat vesztett népszerűségéből, de a miniszoknya továbbra is gyakori. Csak egy kicsivel rövidebb lett az évtizedek folyamán.
Fotó: Fortepan.hu/Sándor Dávid
Mára sok férfi bánatára a '70-es években népszerű hálóing szinte kihalt a pizsamáknak köszönhetően. Akkoriban azonban kevés ruhadarab volt szexibb, mint egy finom, fehér csipke hálóing, mely inkább csak sejtette, mint megmutatta viselője szépségét.
Fotó: Fortepan.hu/Pálinkás Zsolt
A melltartókra és bugyikra elsősorban még a funkcionális, praktikus jelleg volt jellemző, sőt, hiányoztak a push-up, balconette és egyéb fazonok is. A megszokott melltartóból hiányzott a merevítés, így a legtöbb fazon a mellek természetes formáját mutatta.
Fotó: Fortepan.hu/Lencse Zoltán
Már a '70-es években nagyon divatos volt az egyrészes fürdőruha, amely jótékonyan takarta a has egyenetlenségeit, és formálta az alakot, ám akkoriban még ezeknek is hiányzott a mellrészéből a merevítés. A lógó keblek éppen ezért megszokottnak számítottak, noha mai szemmel nézve már kevésbé esztétikusak.
Fotó: Fortepan.hu/Szent-tamási Mihály
A korabeli bikinik felső részei szintén szivacs és merevítés nélkül készültek, így előnytelenül mutattak sokszor a lógó vagy nagyobb melleken. A '70-es években népszerű bikinik alsó részei azonban éppen most élik reneszánszukat a retró bikinik formájában, melyekre elődeikhez hasonlóan jellemző a magas derék és a vidám minták.